CELEX: 
Language: ro
Date: 2016-10-20 00:00:00
Title: REGULAMENTUL DELEGAT (UE) …/… AL COMISIEI de stabilire a unui plan privind aruncarea capturilor înapoi în mare pentru pescuitul de calcan în Marea Neagră

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Un obiectiv-cheie al politici comune în domeniul pescuitului (PCP), prevăzut în Regulamentul (UE) nr. 1380/2013
                  1
               , este reducerea nivelurilor ridicate ale capturilor neintenționate și eliminarea treptată a aruncării capturilor înapoi în mare în cadrul tuturor activităților de pescuit din UE. Aruncarea capturilor înapoi în mare reprezintă o pierdere semnificativă de resurse și are un impact negativ asupra exploatării sustenabile a resurselor, precum și asupra viabilității economice a activităților de pescuit. PCP prevede, de asemenea, intensificarea regionalizării, care evită/reduce la minimum microgestionarea la nivelul Uniunii și asigură adaptarea normelor la caracteristicile specifice fiecărei activități de pescuit și fiecărei regiuni marine.
            
            
               PCP prevede o serie de dispoziții menite să faciliteze punerea în aplicare a obligației de debarcare. Există dispoziții generice privind flexibilitatea care pot fi aplicate de statele membre în contextul gestionării cotelor. Totodată, PCP prevede mecanisme specifice de flexibilitate care trebuie să fie puse în aplicare prin planuri multianuale sau, în absența planurilor multianuale, prin așa-numitele planuri privind aruncarea capturilor înapoi în mare. Aceste planuri privind aruncarea capturilor înapoi în mare sunt avute în vedere ca o măsură temporară cu o durată maximă de trei ani. Ele sunt elaborate sub formă de recomandări comune convenite de grupuri de state membre din aceeași regiune sau din același bazin maritim care au un interes comun în ceea ce privește resursele biologice din zonele respective.
            
            
               Începând cu 1 ianuarie 2017, obligația de debarcare în Marea Neagră se va aplica în cazul speciilor care fac obiectul unor limite de captură ce definesc activitățile de pescuit. Activitățile de pescuit care vizează calcanul intră sub incidența acestei dispoziții. Potrivit articolului 15 alineatul (5) din Regulamentul (UE) nr. 1380/2013, un plan privind aruncarea capturilor înapoi în mare poate conține următoarele elemente:
            
            
               dispoziții specifice privind activitățile de pescuit sau speciile care fac obiectul obligației de debarcare;
            
            
               specificarea excepțiilor de la obligația de debarcare, dacă activitățile de pescuit sau speciile îndeplinesc anumite criterii legate de o rată de supraviețuire ridicată;
            
            
               dispoziții privind excepțiile de minimis, astfel cum se specifică la articolul 15 alineatul (5) litera (c) din Regulamentul (UE) nr. 1380/2013;
            
            
               dispoziții privind documentarea capturilor;
            
            
               stabilirea dimensiunilor minime de referință pentru conservare (DMRC).
            
            
               Având în vedere cele de mai sus, Bulgaria și România au prezentat Comisiei Europene o propunere de plan pe trei ani privind aruncarea capturilor înapoi în mare în cazul activităților de pescuit care vizează calcanul în Marea Neagră (subzona geografică CGPM 29).
            
            
            
               2.CONSULTĂRI PREALABILE ADOPTĂRII ACTULUI
            
            
               Recomandarea comună referitoare la planul privind aruncarea capturilor înapoi în mare pentru pescuitul de calcan în Marea Neagră (subzona geografică CGPM 29).
            
            
               În scopul punerii în aplicare a obligației de debarcare la nivel regional în apele Mării Negre, Bulgaria și România au transmis serviciilor Comisiei Europene, la 30 iunie 2016, o recomandare comună ca bază a unui plan privind aruncarea capturilor înapoi în mare.
            
            
               În conformitate cu articolul 18 din Regulamentul (UE) nr. 1380/2013, propunerea de act delegat al Comisiei se bazează pe această recomandare comună elaborată și prezentată de statele membre care au un interes direct de gestionare a pescuitului de calcan în apele Mării Negre.
            
            
               Recomandarea comună cuprinde următoarele elemente:
            
            
               activitățile de pescuit vizate de planul privind aruncarea capturilor înapoi în mare;
            
            
               o excepție, legată de rata de supraviețuire ridicată, de la obligația de debarcare în ceea ce privește pescuitul de calcan (Psetta maxima) cu setci de fund;
            
         
         
            
               o excepție pentru capturile de pește care au fost vătămate de prădători;
            
            
               măsuri de monitorizare referitoare la înregistrarea tuturor capturilor de calcan (debarcări și capturi aruncate înapoi în mare).
            
            
               Elementele acestei recomandări comune prezentate de Bulgaria și România privind aplicarea obligației de debarcare în ceea ce privește pescuitul de calcan în Marea Neagră au fost evaluate de Comitetul științific, tehnic și economic pentru pescuit (CSTEP) în ședința plenară din 4-8 iulie 2016
                  2
               .
            
            
               În conformitate cu concluziile CSTEP, recomandarea comună a inclus argumente bine întemeiate legate de rata de supraviețuire ridicată a speciilor aruncate înapoi în mare. Având în vedere cele de mai sus, este oportun să se stabilească excepția legată de rata de supraviețuire. Cu toate acestea, statele membre care au un interes direct de gestionare în această zonă trebuie să efectueze studii suplimentare.
            
            
               În ceea ce privește excepția legată de rata de supraviețuire a calcanului capturat cu setci de fund, statele membre ar trebui să ofere mai multe argumente științifice. Informațiile furnizate vor fi evaluate de CSTEP după un an, pentru a confirma aplicarea excepției. În ceea ce privește excepția legată de rata de supraviețuire a calcanului capturat cu setci de fund, regulamentul precizează că aceasta ar urma să fie valabilă doar pentru anul 2017.
            
            
               Pe baza acestor elemente, planul privind aruncarea înapoi în mare a capturilor de calcan în apele Mării Negre poate fi considerat un prim pas către eliminarea treptată a practicii aruncării capturilor înapoi în mare pentru toate activitățile de pescuit ale Uniunii, prin introducerea unei obligații de debarcare pentru capturile de specii care fac obiectul unor limite de captură.
            
            
               3.ELEMENTELE JURIDICE ALE ACTULUI DELEGAT
            
            
               Rezumatul acțiunii propuse
            
            
               Principala acțiune juridică vizează adoptarea de măsuri care să faciliteze implementarea obligației de debarcare.
            
            
               Regulamentul precizează specia și activitatea de pescuit cărora ar urma să li se aplice măsuri specifice, precum excepția legată de rata de supraviețuire ridicată.
            
            
               Temeiul juridic
            
            
               Articolul 15 alineatul (1) litera (d) și alineatul (6) și articolul 18 alineatele (1) și (3) din Regulamentul (UE) nr. 1380/2013, precum și articolele 15a și 29a din Regulamentul (CE) nr. 1967/2006.
            
            
               Principiul subsidiarității
            
            
               Propunerea intră în sfera competenței exclusive a Uniunii Europene.
            
            
               Principiul proporționalității
            
            
               Propunerea se înscrie în sfera de aplicare a competențelor delegate conferite Comisiei prin articolul 15 alineatul (6) din Regulamentul (UE) nr. 1380/2013 și nu depășește ceea ce este necesar pentru realizarea obiectivului respectivei dispoziții.
            
            
               Alegerea instrumentului
            
            
               Instrumentul propus: regulament delegat al Comisiei.
            
            
               Alte instrumente nu ar fi adecvate din următorul motiv: Comisiei i s-a conferit competența de a adopta un plan privind capturile aruncate înapoi în mare prin intermediul unor acte delegate. Statele membre care au un interes direct de gestionare au înaintat recomandarea lor comună. Măsurile prevăzute în recomandarea comună și incluse în prezenta propunere se bazează pe cele mai bune avize științifice disponibile și îndeplinesc toate cerințele relevante prevăzute la articolul 18 alineatul (5) din Regulamentul (UE) nr. 1380/2013.
            
            
               REGULAMENTUL DELEGAT (UE) …/… AL COMISIEI
            
         
         
            
               din 20.10.2016
            
            
               de stabilire a unui plan privind aruncarea capturilor înapoi în mare pentru pescuitul de calcan în Marea Neagră
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului
                  3
               , în special articolul 15 alineatul (6),
            
            
               întrucât:
            
            
               (1)Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit ale Uniunii prin introducerea unei obligații de debarcare.
            
            
               (2)Articolul 15 alineatul (6) din Regulamentul (UE) nr. 1380/2013 împuternicește Comisia să adopte planuri privind aruncarea capturilor înapoi în mare prin intermediul unor acte delegate pentru o perioadă de maximum trei ani pe baza recomandărilor comune elaborate de statele membre în urma consultării consiliilor consultative relevante.
            
            
               (3)Bulgaria și România au un interes direct în ceea ce privește gestionarea pescuitului de calcan în Marea Neagră. La 30 iunie 2016, aceste state membre au înaintat Comisiei o recomandare comună referitoare la un plan privind aruncarea înapoi în mare a capturilor de calcan în Marea Neagră, luând în considerare avizul sectorului. S-au obținut contribuții științifice din partea organismelor științifice relevante. În conformitate cu articolul 18 alineatul (3) din Regulamentul (UE) nr. 1380/2013, în prezentul regulament ar trebui să fie incluse numai acele măsuri din recomandarea comună care respectă articolul 15 alineatul (6) din regulamentul respectiv.
            
            
               (4)În ceea ce privește Marea Neagră, articolul 15 din Regulamentul (UE) nr. 1380/2013 prevede o obligație de debarcare pentru toate capturile de specii care fac obiectul unor limite de captură. În conformitate cu articolul 15 alineatul (1) litera (d) din Regulamentul (UE) nr. 1380/2013, obligația de debarcare referitoare la speciile care definesc activitățile de pescuit se aplică cel târziu de la 1 ianuarie 2017. Calcanul este una dintre aceste specii.
            
            
               (5)Recomandarea comună a propus aplicarea unei excepții de la obligația de debarcare în cazul calcanului în Marea Neagră, deoarece dovezile științifice sugerează rate de supraviețuire ridicate. Pe baza dovezilor științifice furnizate în recomandarea comună și analizate de Comitetul științific, tehnic și economic pentru pescuit (CSTEP)
                  4
               , excepția legată de rata de supraviețuire permisă în temeiul articolului 15 alineatul (4) litera (b) din Regulamentul (UE) nr. 1380/2013 ar trebui să fie inclusă în prezentul regulament pentru o perioadă de un an. Statele membre în cauză ar trebui să prezinte Comisiei date relevante astfel încât CSTEP să poată evalua integral motivele excepției aplicate în cazul calcanului capturat cu setci de fund și Comisia să poată analiza excepția respectivă.
            
            
               (6)Pentru a asigura un nivel adecvat de control, ar trebui să se stabilească cerințe specifice privind întocmirea de către statele membre a unei liste a navelor vizate de prezentul regulament.
            
            
               (7)Întrucât măsurile prevăzute de prezentul regulament au un impact direct asupra activităților economice legate de sezonul de pescuit și asupra planificării sezonului de pescuit al navelor Uniunii, prezentul regulament ar trebui să intre în vigoare imediat după publicarea sa. În conformitate cu recomandarea comună și luând în considerare calendarul stabilit la articolul 15 alineatul (1) din Regulamentul (UE) nr. 1380/2013, prezentul regulament ar trebui să se aplice de la 1 ianuarie 2017.
            
            
               ADOPTĂ PREZENTUL REGULAMENT:
            
            
               Articolul 1
               Punerea în aplicare a obligației de debarcare
            
            
               Obligația de debarcare prevăzută la articolul 15 alineatul (1) din Regulamentul (UE) nr. 1380/2013 se aplică în Marea Neagră pescuitului de calcan (Psetta maxima) capturat cu setci de fund (codul uneltelor
                  5
                GNS).
            
            
               Articolul 2
               Definiție
            
            
               În sensul prezentului regulament, „Marea Neagră” înseamnă apele maritime din subzona geografică 29 stabilită de Comisia Generală pentru Pescuit în Marea Mediterană (CGPM), astfel cum este definită în anexa I la Regulamentul (UE) nr. 1343/2011 al Parlamentului European și al Consiliului
                  6
               .
            
            
               Articolul 3
               Excepția legată de rata de supraviețuire
            
            
               1.
                     Excepția de la obligația de debarcare în temeiul articolului 15 alineatul (4) litera (b) din Regulamentul (UE) nr. 1380/2013 pentru speciile în cazul cărora dovezile științifice demonstrează rate de supraviețuire ridicate se aplică în 2017 calcanului (Psetta maxima) capturat în Marea Neagră cu setci de fund (GNS).
            
         
         
            
               2.
                     Calcanul (Psetta maxima) capturat în circumstanțele menționate la alineatul (1) se eliberează imediat, în zona în care a fost capturat. 
            
            
               3.
                     Până la 1 mai 2017, statele membre care au un interes direct de gestionare a pescuitului de calcan în Marea Neagră prezintă Comisiei date suplimentare privind capturile aruncate înapoi în mare, în plus față de cele prevăzute în recomandarea comună din 4 iulie 2016, precum și orice alte informații științifice relevante care justifică excepția prevăzută la alineatul (1). Comitetul științific, tehnic și economic pentru pescuit (CSTEP) evaluează datele menționate la alineatul (3) până cel târziu în iulie 2017.
            
            
               Articolul 4
               Lista navelor
            
            
               1.
                     Statele membre în cauză stabilesc navele care fac obiectul obligației de debarcare referitoare la pescuitul de calcan (Psetta maxima) capturat cu setci de fund (GNS).
            
            
               2.
                     Până la 31 decembrie 2016, statele membre în cauză prezintă Comisiei și celorlalte state membre, prin intermediul site-ului web securizat de control al Uniunii, lista cu toate navele care vizează calcanul. Statele membre actualizează în permanență această listă.
            
            
               Articolul 5
               Intrare în vigoare și aplicare
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Se aplică de la 1 ianuarie 2017 până la 31 decembrie 2019.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 20.10.2016.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului. 
                  JO L 354, 28.12.2013, p. 22-61
                  .
               
               
                  
                     (2)
                  
                        Rapoartele Comitetului științific, tehnic și economic pentru pescuit (CSTEP) - Evaluarea recomandărilor comune privind obligația de debarcare (CSTEP-16-10). 2016. Oficiul pentru Publicații al Uniunii Europene, Luxemburg, EUR XXXX EN, JRC XXXX, XXX pp. document disponibil 
                  la această adresă
                  .
               
               
                  
                     (3)
                  
                        JO L 354, 28.12.2013, p. 22.
               
               
                  
                     (4)
                  
                        Rapoartele Comitetului științific, tehnic și economic pentru pescuit (CSTEP) - Evaluarea recomandărilor comune privind obligația de debarcare (CSTEP-16-10). 2016. Oficiul pentru Publicații al Uniunii Europene, Luxemburg, EUR XXXX EN, JRC XXXX, XXX pp. document disponibil 
                  la această adresă
                  .
               
               
                  
                     (5)
                  
                        Codurile uneltelor utilizate în prezentul regulament se referă la codurile din Anexa XI la Regulamentul de punere în aplicare (UE) nr. 404/2011 al Comisiei de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului. În cazul navelor a căror lungime totală este mai mică de 10 metri, codurile uneltelor utilizate în prezentul regulament fac trimitere la codurile FAO de clasificare a uneltelor.
               
               
                  
                     (6)
                  
                        Regulamentul (UE) nr. 1343/2011 al Parlamentului European și al Consiliului din 13 decembrie 2011 privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană) și de modificare a Regulamentului (CE) nr. 1967/2006 al Consiliului privind măsurile de gestionare pentru exploatarea durabilă a resurselor halieutice în Marea Mediterană (
                  JO L 347, 30.12.2011, p. 44)
                  .